
Adjuvánsok hatása permetlevek nedvesítési paramétereire, és a szermaradék koncentrációra

Dolgozatomban azt vizsgálom, hogy milyen hatása van az elkészített permetlevek adjuválásának a folyadék kolloidikai jellemzőire, valamint milyen változást idéz elő az adjuválás a szermaradék koncentrációban. Kutatásomban három kultúrát vizsgáltam. Elsőként rozsban lévő Mezei aszatot kezeltem tribenuron-metil hatóanyagtartalmú Granstar-ral. Másodikként zöldborsót kezeltem réz-hidroxid hatóanyagtartalmú Kocide 2000-rel. Harmadikként almát kezeltem tebukonazol és fluopiram hatóanyagtartalmú Luna Experience-el. Adjuvánsként Trend 90-et, Silwet Star-t és Microbio-t alkalmaztam az előírt dózisokban, valamint a növényvédő szereket segédanyag hozzáadása nélkül is kijuttattam. Beszáradás után mintát gyűjtöttem, melyeket felületkémiai mérésekhez, valamint a szermaradék mérésekhez készítettem elő. A felületkémiai mérést Krüss DSA 25 cseppalak elemző készülékkel végeztem el. Méréseim során függőcsepp módszerrel határfelületi feszültséget, statikus és dinamikus kontakt-szöget számszerűsítettem, ezzel jellemezve a folyadék fázisok levélen/gyümölcsön való szétterülését. Ezeket a vizsgálatokat mind a négy permetlé esetében elvégeztem, több párhuzamosban. A szermaradék analitikai mérésekhez a szervetlen réz-hidroxid esetén nedves roncsolást követő ICP-OES méréstechnikát használtam. A szerves vegyületek esetén UHPLC-MS/MS validált módszerrel végeztem a kvantifikálást.
A felületkémiai eredményeknél a Silwet Star mutatta a legjobb nedvesítő képességet, oly módon, hogy a szétterülése a levél felületén néhány esetben mérhetetlen volt, a folyadék elterült (szétfolyt) a levél felületén. A másik két adjuváns esetében szignifikáns különbség nem volt tapasztalható, viszont azon permetlétől, amelybe nem raktunk tapadásfokozó segédanyagok, szignifikáns különbséget mutatott a másik három permetlével szemben.
Szermaradék-analitikai eredményeim alapján azt feltételezzük, hogy a vastag viaszréteg esetén (mint a borsó levele) a szétterülést jelentősen segíti az adjuválás. Emiatt az adjuvált kezeléseknél a szermaradék értékek is magasabb koncentrációkat mutattak. Azonban kevésbé viaszos levélen az adjuvált kezelések esetén a számolt szétterülési együttható pozitív értéknek adódott (ami teljes szétterülést jelent), ezáltal a szer „lefolyt a levélről”, kevesebb hatóanyagot eredményezve a felületen.
Kutatási eredményeim rávilágítanak arra, hogy az adjuvánsok használata eltérést eredményez a szermaradék adatokban, melyek mind élelmiszerbiztonsági, mind növényvédelmi szempontból figyelmet érdemel.



